SPALI ร่วมทุนโครงการ Seaside ออสเตรเลีย ลุยก่อสร้าง Q3 นี้ เปิดแผนผุดโปรเจคเพิ่มปลายปี
SPALI ร่วมทุนโครงการ Seaside ออสเตรเลีย ลุยก่อสร้าง Q3 นี้ เปิดแผนผุดโปรเจคเพิ่มปลายปี
SPALI ร่วมทุนโครงการ Seaside ออสเตรเลีย ลุยก่อสร้าง Q3 นี้ เปิดแผนผุดโปรเจคเพิ่มปลายปี
15 ก.ค. 2563

นายประศาสน์ ตั้งมติธรรม กรรมการที่ปรึกษา บริษัท ศุภาลัย จำกัด (มหาชน) หรือ SPALI ผู้ดูแลโครงการลงทุนต่างประเทศ เปิดเผยว่า ช่วงต้นปี 63 บริษัทตัดสินใจขยายการลงทุนในประเทศออสเตรเลียเพิ่มเติมในรัฐ Western Australia ซึ่งในอดีตเคยเป็น Investment Corridor ของอุตสาหกรรมเหมืองแร่ที่คึกคักจนถึงปี ค.ศ.2014
โดยบริษัทเข้าร่วมลงทุนในโครงการ Seaside ในย่าน Madora Bay มูลค่าโครงการประมาณ 405 ล้านเหรียญดอลลาร์ออสเตรเลีย เป็นการต่อยอดความร่วมมือกับบริษัท Satterley Property Group Pty Ltd และอีกหนึ่งโครงการในย่าน Eglinton ร่วมกับบริษัท Peet Limited บริษัทพัฒนาอสังหาริมทรัพย์ที่เก่าแก่และมีชื่อเสียงยาวนานกว่า 125 ปี มูลค่าโครงการโดยรวมประมาณ 484 ล้านเหรียญดอลลาร์ออสเตรเลีย
ทั้งนี้โครงการ Seaside อยู่ในย่าน Madora Bay, Perth รัฐเวสท์เทิร์นออสเตรเลีย ห่างจากย่านศูนย์กลางธุรกิจ (CBD) ของเมืองเพิร์ทไปทางใต้ราว 65 กิโลเมตร และห่างจากย่านศูนย์กลางเมือง Madora เพียง 7 กิโลเมตร ลักษณะโครงการเป็นโครงการประเภทจัดสรรที่ดินเพื่อการอยู่อาศัย พัฒนาโครงสร้างพื้นฐานโดยรอบโครงการเพื่อรองรับการอยู่อาศัยที่สำคัญ อาทิ Shopping Center, Golf Course, Public Primary School ผู้อยู่อาศัยจะสามารถเดินทางเชื่อมต่อกับถนนสายหลักอย่าง Mandurah Road และ Kwinana Freeway และเข้าถึงพื้นที่ชายหาดจากพื้นที่ส่วนกลางของโครการได้อย่างสะดวกสบาย ซึ่งที่ดินแปลงดังกล่าวของโครงอาจถือได้ว่าเป็นที่ดินรอการพัฒนาติดชายหาดผืนสุดท้ายในบริเวณนี้
โดยพื้นที่โครงการมีขนาด 893 ไร่  จัดสรรเป็นที่ดินเพื่อการอยู่อาศัยเบื้องต้นจำนวนทั้งสิ้น 1,750 แปลง ในปัจจุบันนี้โครงการได้ยื่นขออนุมัติผังจัดสรรเฟสแรกแล้ว และจากศักยภาพการพัฒนาที่ดินตามแผนโครงสร้างท้องถิ่น (Madora Bay North Local Structure Plan) นั้น โครงการ Seaside สามารถพัฒนาพื้นที่อยู่อาศัยขนาดตั้งแต่ 120 ตารางเมตร ไปจนถึงขนาด 450 ตารางเมตร ราคาเริ่มต้นโดยประมาณอยู่ที่ 3.74 ล้านบาท ซึ่งเป็นขนาดและราคาที่สามารถตอบรับอุปสงค์ของผู้อยู่อาศัยที่เพิ่มขึ้นอย่างต่อเนื่องในพื้นที่นี้ได้เป็นอย่างดี บริษัทฯ คาดว่าจะเปิดการขายและเริ่มก่อสร้างได้ในไตรมาส 3/63
นอกจากนี้ บริษัทมีแผนเปิดตัวโครงการในย่าน Eglinton ปลายปี 63 อีกหนึ่งโครงการบนพื้นที่ขนาด 1,000 ไร่ ห่างชายหาดเพียง 1.1 กิโลเมตร ตั้งอยู่ทางทิศตะวันตกเฉียงเหนือของเมือง Perth รัฐเวสเทิร์นออสเตรเลีย ติดกับถนนสายหลักได้แก่ Marmion Avenue และ Pipidinny Road ซึ่งตัดผ่านด้านหน้าโครงการ ทั้งยังอยู่ใกล้กับ Eglinton Town Centre และ Train Station ซึ่งปัจจุบันกำลังอยู่ระหว่างดำเนินการพัฒนาส่วนต่อขยาย
ด้านในโครงการมีการออกแบบเขตทางเท้าและพื้นที่ภูมิสถาปัตย์ภายใต้กรอบแนวคิด “ความเป็นมิตรต่อผู้อยู่อาศัย” และจากการเป็นทำเลเพื่อการพักอาศัยติดชายทะเลที่กำลังเป็นที่นิยม พร้อมกับการเข้าถึงสิ่งอำนวยความสะดวกต่าง ๆ ทั้งระบบขนส่งมวลชนและพื้นที่สาธารณะ ย่าน Eglinton จึงถือได้ว่าเป็นทำเลศักยภาพที่จะเจริญเติบโตเป็นอย่างสูงในอนาคตอันใกล้
อนึ่งปัจจุบัน โครงการมีการยื่นขออนุมัติผังจัดสรรเฟสแรกและได้รับอนุมัติแล้วเมื่อเดือน พ.ค.ที่ผ่านมา เป็นที่คาดว่าการเปิดขายต่อสาธารณะจะเกิดขึ้นในไตรมาส 4/63 อนึ่ง รัฐบาลเวสเทิร์นออสเตรเลียได้ประกาศนโยบายให้เงินอุดหนุนแก่ผู้ซื้อที่อยู่อาศัยประมาณหลังละ 44,000 ออสเตรเลียดอลลาร์ เพื่อบรรเทาผลกระทบจากโควิด 19 ซึ่งจากปัจจัยสนับสนุนดังกล่าวจะส่งผลบวกต่อโครงการทั้งสองโครงการเป็นอย่างดี
“การผนึกกำลังร่วมกันระหว่าง ศุภาลัย และพันธมิตรได้แก่ Peet Group และ Satterley นับเป็นโครงการที่ 9 และ 10 ในออสเตรเลียตามลำดับ ถือเป็นเครื่องตอกย้ำการขยายขีดความร่วมมือระหว่างบริษัทที่มีมาอย่างต่อเนื่อง นับตั้งแต่บริษัทฯ เข้าไปลงทุนในประเทศออสเตรเลีย ด้วยการร่วมมือกับบริษัทพัฒนาอสังหาริมทรัพย์ที่มีชื่อเสียงและมีความชำนาญในแต่ละภูมิภาค ตลอดจนจากความเป็นเจ้าตลาดของ Strategic Partners เอง ทำให้บริษัทสามารถปรับกลยุทธ์ในการพัฒนาโครงการให้ตอบสนองต่อความต้องการของตลาดได้อย่างมีประสิทธิภาพ สอดคล้องกับกลยุทธ์สำคัญในการบริหารผลตอบแทนและความเสี่ยงอย่างเหมาะสมสำหรับการเข้าไปลงทุนในต่างประเทศ” นายประศาสน์ กล่าวย้ำถึงความร่วมมือที่แข็งแกร่งกับพันธมิตรธุรกิจซึ่งเป็นกลยุทธ์ที่สำคัญของการลงทุนในต่างประเทศของบริษัทฯ อย่างต่อเนื่อง
 
 